Document ID: 32011R0978

KOMISIJOS REGLAMENTAS (ES) Nr. 978/2011
2011 m. spalio 3 d.
kuriuo iš dalies keičiami Europos Parlamento ir Tarybos reglamento (EB) Nr. 396/2005 II ir III priedai dėl didžiausios leidžiamosios acetamiprido, bifenilo, kaptano, chlorantraniliprolo, ciflufenamido, cimoksanilo, dichlorpropo-P, difenokonazolo, dimetomorfo, ditiokarbamatų, epoksikonazolo, etefono, flutriafolo, fluksapiroksado, izopirazamo, propamokarbo, piraklostrobino, pirimetanilo ir spirotetramato likučių koncentracijos tam tikruose produktuose ar ant jų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
Didžiausia leidžiamoji acetamiprido, kaptano, ditiokarbamatų, etefono, piraklostrobino ir pirimetanilo likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Didžiausia leidžiamoji bifenilo, chlorantraniliprolo, ciflufenamido, cimoksanilo, dichlorpropo-P, difenokonazolo, dimetomorfo, epoksikonazolo, flutriafolo, izopirazamo, propamokarbo ir spirotetramato likučių koncentracija nustatyta Reglamento (EB) Nr. 396/2005 III priedo A dalyje. Fluksapiroksado DLK nebuvo nustatyta nei viename Reglamento (EB) Nr. 396/2005 priede, todėl taikoma numatytoji 0,01 mg/kg vertė.
(2)
Vadovaujantis procedūra, nustatyta 1991 m. liepos 15 d. Tarybos direktyvoje 91/414/EEB dėl augalų apsaugos produktų pateikimo į rinką (2), pagal Reglamento (EB) Nr. 396/2005 6 straipsnio 1 dalį pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos acetamiprido, DLK, kad šį produktą būtų galima naudoti slyvoms, melionams, figoms, žiediniams kopūstams, kitoms žiedinėms kopūstinėms daržovėms (išskyrus brokolius), salotoms, salotinėms trūkažolėms, sėjamosioms gražgarstėms, kopūstinių daržovių lapams ir daigams, pupelėms ir žirniams (su ankštimis), žirniams (be ankščių), dygiesiems artišokams, džiovintoms pupelėms ir žirniams, rapsų sėkloms ir kviečiams apsaugoti.
(3)
Taip pat pateikta paraiška leisti naudoti kaptaną abrikosams, persikams ir slyvoms apsaugoti. Pateikta paraiška leisti naudoti cimoksanilą daržiniams špinatams apsaugoti. Pateikta paraiška leisti naudoti chlorantraniliprolą žiediniams kopūstams ir kitoms žiedinėms kopūstinėms daržovėms ir pupelėms su ankštimis apsaugoti. Atsižvelgiant į tai, kad dichlorpropas-P jau yra naudojamas javams ir žolei, kuriais šeriami atrajotojai, apsaugoti, buvo pateikta paraiška leisti naudoti šią medžiagą apelsinams ir inkstams bei kepenims. Pateikta paraiška leisti naudoti ciflufenamidą obuoliams, kriaušėms, valgomosioms vynuogėms ir vynui gaminti skirtoms vynuogėms, agurkams, cukinijoms ir melionams apsaugoti. Taip pat pateikta paraiška leisti naudoti difenokonazolą lapiniams burokėliams, dygiesiems artišokams, brokoliams, artišokams ir braškėms. Pateikta paraiška leisti naudoti dimetomorfą apelsinams, salotinėms trūkažolėms, pipirnėms, ankstyvosioms barborytėms, raukšlėtiesiems bastučiams ir kopūstinių daržovių lapams ir daigams apsaugoti. Pateikta paraiška leisti naudoti ditiokarbamatus ridikams apsaugoti. Kadangi epoksikonazolas jau naudojamas javams, kuriais šeriami atrajotojai, apsaugoti, pateikta paraiška leisti jį naudoti kai kuriems javams, inkstams ir pienui. Pateikta paraiška leisti naudoti spirotetramatą prieskoninėms žolėms apsaugoti. Taip pat pateikta paraiška leisti naudoti propamokarbą daržiniams porams, daržiniams špinatams, paprastosioms trūkažolėms ir sultenėms apsaugoti. Pateikta paraiška leisti naudoti piraklostrobiną citrusiniams vaisiams, žemės riešutams, vilnamedžių sėkloms, sėmenims, aguonų sėkloms, sezamų sėkloms, rapsų sėkloms, garstyčių sėkloms, dygminų sėkloms, agurklėms, sėjamosioms judroms, paprastiesiems ricinmedžiams, saulėgrąžų sėkloms ir sojų pupelėms apsaugoti. Pateikta paraiška leisti naudoti pirimetanilą salotoms ir salotinėms trūkažolėms apsaugoti.
(4)
Vadovaujantis Reglamento (EB) Nr. 396/2005 6 straipsnio 2 ir 4 dalimis, pateikta paraiška leisti naudoti acetamipridą sėklavaisiams, valgomosioms vynuogėms ir vynui gaminti skirtoms vynuogėms, braškėms, šilauogėms, svogūnams, pomidorams, baklažanams, brokoliams, gūžiniams kopūstams, daržiniams špinatams, salierams ir vilnamedžių sėkloms apsaugoti. Kadangi JAV leidžiama naudoti acetamipridą šioms kultūroms apsaugoti, jų DLK yra didesnė nei nustatyta Reglamente (EB) Nr. 396/2005. Norint išvengti prekybos kliūčių šių kultūrų importui, būtina nustatyti didesnę DLK.
(5)
Pateikta paraiška leisti padidinti dabartinę chlorantraniliprolo, naudojamo apelsinams iš Brazilijos ir Pietų Afrikos, valgomosioms vynuogėms ir vynui gaminti skirtoms vynuogėms bei ridikams iš JAV ir uogoms, augančioms ant stiebų, šilauogėms ir spanguolėms iš Kanados apsaugoti, DLK. Taip pat pateikta paraiška leisti padidinti dabartinę tos pačios veikliosios medžiagos DLK ryžiams ir atrajotojų mėsai, kepenims, inkstams, pienui ir kiaušiniams iš JAV, atsižvelgiant į tai, kad ji jau naudojama produktams, kuriais šeriami susiję gyvūnai, apsaugoti. Pateikta paraiška leisti padidinti dabartinę flutriafolo, naudojamo sojų pupelėms iš JAV apsaugoti, DLK. Pateikta paraiška leisti padidinti dabartinę izopirazamo, naudojamo bananams iš Centrinės Amerikos apsaugoti, DLK. Atsižvelgiant į tai, kad fluksapiroksadas jau naudojamas javams, kuriais šeriami maistui skirti gyvūnai, apsaugoti, buvo pateikta paraiška leisti padidinti dabartinę fluksapiroksado DLK sėklavaisiams, kaulavaisiams (vyšnioms, persikams, slyvoms, abrikosams ir nektarinams), bulvėms, kitiems šakniavaisiams, svogūninėms daržovėms, cukriniams kukurūzams, kopūstinėms daržovėms, lapinėms daržovėms ir šviežioms prieskoninėms žolėms, žirniams ir pupelėms su ankštimis ir be ankščių, džiovintoms ankštinėms daržovėms, aliejiniams augalams, javams (kviečiams, kvietrugiams, rugiams, miežiams, avižoms, kukurūzams ir sorgui) ir cukriniams runkeliams ir taukams, kepenims, kiaušiniams ir pienui iš JAV, Kanados ir Brazilijos. Visais šiais atvejais būtina nustatyti didesnę DLK, kad būtų išvengta prekybos kliūčių šių produktų importui.
(6)
Dėl etefono, neseniai pateikti duomenys, kuriuos būtina išsamiau įvertinti, pagrindžia būtinybę pratęsti DLK, taikomos valgomosioms alyvuogėms ir vilnamedžių sėkloms, galiojimo laikotarpį.
(7)
Atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir pateikė Komisijai vertinimo ataskaitas.
(8)
Komisija gavo informacijos iš Vokietijos ir Europos prieskonių gamintojų asociacijos apie dabartinę DLK viršijančius bifenilo likučius ant muskatų. Vokietija teigė, kad dėl visuotinio bifenilo paplitimo iš įvairių šaltinių neįmanoma gaminti muskatų, kuriuose bifenilo likučių koncentracija atitiktų numatytąją DLK. Vadovaudamasi Reglamento (EB) Nr. 396/2005 6 straipsnio 3 dalimi, Vokietija pateikė paraišką leisti pakeisti šios medžiagos DLK ir pridėjo vertinimo ataskaitą.
(9)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, prireikus, gyvūnams, ir pateikė pagrįstas nuomones dėl siūlomų DLK (3). Šias nuomones Tarnyba pateikė Komisijai, valstybėms narėms ir visuomenei.
(10)
Tarnyba pagrįstose nuomonėse padarė išvadą, kad duomenų, pateiktų dėl acetamiprido naudojimo melionams ir žirniams su ankštimis ir be ankščių apsaugoti, nepakako prašomai DLK pagrįsti. Dėl acetamiprido naudojimo salotinėms trūkažolėms apsaugoti, Tarnyba, remdamasi vertinimo ataskaitoje pateiktu pasiūlymu, rekomendavo sumažinti DLK, siekiant išvengti ūmaus poveikio etaloninės dozės (ŪPED) viršijimo. Tarnyba padarė išvadą, kad duomenų, pateiktų dėl chlorantraniliprolo naudojimo apelsinams ir ryžiams apsaugoti, nepakako prašomai DLK pagrįsti. Dėl naudojimo valgomosioms vynuogėms ir vynui gaminti skirtoms vynuogėms apsaugoti, Tarnyba padarė išvadą, kad nustatyta DLK jau atitinka prašomąją leidžiamą naudoti koncentraciją. Dėl dimetomorfo naudojimo salotinėms trūkažolėms apsaugoti, Tarnyba nustatė riziką dėl trumpalaikio poveikio, susijusio su prašoma DLK, ir rekomendavo palikti galioti dabartinę DLK. Tarnyba padarė išvadą, kad duomenų, pateiktų dėl propamokarbo naudojimo sultenėms apsaugoti, nepakako prašomai DLK pagrįsti. Dėl naudojimo daržiniams špinatams ir daržiniams porams apsaugoti, Tarnyba nustatė riziką dėl trumpalaikio poveikio, susijusio su prašoma DLK, ir rekomendavo palikti galioti dabartinę DLK. Tarnyba padarė išvadą, kad duomenų, pateiktų dėl piraklostrobino naudojimo greipfrutams, citrinoms, žaliosioms citrinoms ir mandarinams apsaugoti, nepakako prašomai DLK pagrįsti. Dėl naudojimo saulėgrąžų sėkloms ir sojoms apsaugoti, Tarnyba padarė išvadą, kad nustatyta DLK jau atitinka prašomąją leidžiamą naudoti koncentraciją. Tarnyba padarė išvadą, kad duomenų, pateiktų dėl fluksapiroksado naudojimo vyšnioms ir medvilnei apsaugoti, nepakako prašomai DLK pagrįsti. Dėl naudojimo bulvėms apsaugoti, Tarnyba padarė išvadą, kad nustatyta DLK jau atitinka prašomąją leidžiamą naudoti koncentraciją.
(11)
Dėl visų kitų paraiškų Tarnyba padarė išvadą, kad įgyvendinti visi duomenims keliami reikalavimai ir pareiškėjų prašomi DLK pakeitimai yra priimtini vartotojų saugos atžvilgiu, remiantis poveikio vartotojui vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų kultūrų nekeltų pavojaus viršyti leidžiamą paros normą (LPN) arba ūmaus poveikio etaloninę dozę (ŪPED).
(12)
Remiantis pagrįstomis Tarnybos nuomonėmis ir atsižvelgiant į susijusius veiksnius daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus.
(13)
Todėl Reglamentas (EB) Nr. 396/2005 turėtų būti atitinkamai iš dalies pakeistas.
(14)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. spalio 3 d.

Labels: 0
17
6